הארגון מגדיר עצמו כארגון ציוני שבא לבטא אמירה יהודית־רבנית למען זכויות אדם. הארגון טוען כי יש לסיים את המשטר הצבאי ביהודה ושומרון ואת מה שהוא רואה כהפרות אחרות של זכויות הפלסטינים הכרוכות במדיניות הישראלית, אף על פי שאין הארגון מציע פתרון ראוי אחר לעתיד יהודה ושומרון. הוא מתנגד לתוואי גדר ההפרדה במקומות שבהם, לדבריו, "היא גורמת להפקעת אדמות ולהפרדה בין חקלאים לאדמותיהם, מונעת מחולים להגיע אל בתי החולים ומתלמידים להגיע אל בתי הספר". פעילי הארגון נוטלים חלק בהפגנות ביהודה ושומרון, במזרח ירושלים ובכפרים הבדואים הבלתי מוכרים בנגב. בשנת 2004 הורשע מנכ"ל הארגון, הרב אריק אשרמן בהפרעה לשוטר במילוי תפקידו בעת שהתנגד להריסת בית פלסטיני ונידון לעבודות שירות. בעקבות מבצע עופרת יצוקה יצא הארגון בקמפיין תחת הכותרת "האם זה אנחנו" שקרא לפתוח בחקירה ישראלית חיצונית (כלומר לא פנים־צה"לית) על הפעולות בעזה במהלך המבצע. לאחר המשט לעזה השתתף הארגון בהפגנות ברחבי ישראל "במחאה על ההרג והמצור וכהזדהות עם פעילי השלום ועם תושבי עזה הכלואים".